偈颂一百零二首
作者：释绍昙
朝代：宋

西子湖边泛渺茫，一堤寒绿看垂杨。谁知业债难逃避，开眼堂堂入镬汤。奴颜婢膝走人间，羞见羊裘七里滩。文叔虽为天子贵，子陵只作故人看。人家竞赏元宵，佛陇百无一有。管宴虽愧空疏，宾主不分新旧。陇头月助放光明，谷口松编排节奏。春风舞袖乐升平，不知身在然灯后。春日晴，烧痕青。锦云片片，花雾溟溟。无位真人，面门出入，贼精贼精。山舍春深，生涯日贫。桃花烂熳，不见灵云。赤脚走红尘，全身入荒草。费了几精神，不若居山好。一坞闲云，千峰啼鸟。声色纯真，是非不到。堪悲堪笑寒山子，十年归不得，忘却来时道。松粉飘香，麦须弄黄。今朝春告别，无处觅行藏。燕子知不迁义，深谈实相，对语雕梁。见汝诸人不会，衔泥营故垒，飞过莫家塘。父不慈，子恶毒。热血相喷，痛拳相？。不共戴天雠，推入阿鼻狱。此冤此恨与谁论，海月山云亦断魂。平如镜面，险似悬崖。不容拟议，岂属安排。闪电光中行活路，大悲院里赴村斋。这一粒，甚处生。阴阳未判，芽孽先萌。开花也一川雪霁，结实也万顷云横。收拾归来香满钵，饭馀散步自闲行。仙苑名花取次妆，鼕鼕羯鼓谩催芳。春风不费纤毫力，拂掠枝头便有香。地僻云深，秋高境寂。堂户凄凉，无人面壁。虽然，净地上谁肯狼藉。秋叶飘零，秋虫夜鸣。色不是色，声不是声。达磨九年会不得，急携只履问归程。撞烟楼，不知羞。辟蟭螟眼，辊百花毬。四七二三阿辘辘，不思万里有崖州。佛垄山上云，一片三四片。忽遇客推门，零乱舒还卷。有踪由却没踪由，通身是眼寻难见。寻得见，木落千林，光浮碧巘。头上漫漫，脚下漫漫。拈掇不得，地阔天宽，老僧住持事繁。横该竖抹，古路封苔。圣凡情尽，马腹驴胎。不用闭门防俗客，爱闲能有几人来。山木阴阴，寒花浅深。巢云鹤怨，挂月猿吟。王维妙手画不得，神光徒自觅安心。三十馀僧眼似眉，白云深处聚头嬉。烧枯柴火煨山芋，拽木罗笼总不知。一坞耕樵，门扃绿萝。富骄时少，贫乐时多。妇摇机轧轧，儿弄口喎喎。涧水松声交节奏，何似东山瓦鼓歌。山鬟风急坠松钗，冷灶凝烟午未斋。黄独煨香不能熟，老僧忍冻拾枯柴。见成活业，出格安排。懒瓒穷不彻，粪火一生埋。岁除生怕管筵空，品味无多只要丰。掇转虚空为桉板，薄？明月切清风。春日打春牛，一击百杂碎。黄梅石女暗惊胎，生下无名物一块。问四圣四圣不知，问六凡六凡不会。风前散作万家春，贱似黄金贵似尘。惟一坚密身，一切尘中现。老婆腰系紫纱裙，娇儿手把红罗扇。南岙东村，张坊李店。拜贺新年，春风满面。欢悰不觉语声高，惊落梅花一片两片三四片。憎金以黄，谤沉无香。达磨不会，历魏游梁。更有不识好恶底，齐腰立雪，寄食穷乡，巴峡闻猿空断肠。秘魔擎叉，俱胝竖指。邪法难扶，如何得是。山僧冷地思量，不觉吞声饮气。攻乎异端，斯害也矣。万里澄江雪霁时，玉壶一色冷含辉。渔翁认得烟村路，柳线穿鱼带月归。鈯斧埋藏岁月深，岩居日与白云邻。业风无奈重飘鼓，又作担柴卖筊人。堋八剌札，新翻曲调，逸格乡谈。意随流水远，声遏莫云寒，月移花影上栏干。一不做，二不休。得人一马，还人一牛。岂不见临济三遭白棒，大愚肋下三拳痛？，不共戴天雠。休休，说著令人满面羞。不可以智知，金刚手把八棱槌。不可以识识，镇州出个大萝卜。不可以语言造，山禽聚集啼清晓。不可以寂默通，赤眼乌龟吞大虫。觌面当机，东涌西没。平地上险崖，惺惺中淈？。不是心，不是佛，不是物，贬向无生国。出匣神锋瑩鸊鹈，将军珍袭已多时。相承不是屠龙手，只作三文补履锥。八月初，何处热。出门荒草离披，四壁寒蛩凄切。衲僧家眼里著得须弥山，耳里著得四大海。声色纯真，只得一橛。有一物，黑似漆，常在面门出入。骑声盖色，妙密中险崖。倒用逆施，险崖中妙密。三世诸佛远之愈亲，白牯狸奴得之转失。法华不惜眉毛，为汝当阳拈出。夭夭矫矫，粼粼皴皴，将谓南山鳖鼻，却是天台楖？。妙斲鼻头墁，巧运风斤手。千圣头边盖覆来，密密绵绵无渗漏。不辞合土和灰，成就牛栏马厩。只图一个不知恩，噇饭噇眠，易宵为昼。翻笑胁尊者，胁不至席不唧？。又笑棱道者，坐破七蒲团，驴前马后，至今湖海扬家丑。弃金轮王位，尊贵不尊贵。冻饿深雪中，冷地里短气。见明星，没巴鼻。更言大地一切众生成正觉，吽吽，棒折也未。高不高肤寸，低不低太华。深不深蹄涔，浅不浅溟渤。法华高低深浅，瞒诸人一点不得。诸人高低深浅，亦瞒法华一点不得。尽情画断，更莫论量。缀钵饭抄云子白，晴瓯茶泛雪花香。玉几凌霄，横趋密室。如风吹水自成纹，掷剑挥空无朕迹。子细思量，令人气急。白木既无香，秤槌宁有汁。三月春云暮，韶华似酒浓。莺啼杨柳雨，蝶弄海棠风。若作境会，过山寻蚁迹，不作境会，度水觅鱼踪。故国归路远，日暮泣途穷。雪峰辊毬，睦州担板。展尽神通，搆得一半。那一半，戴嵩牛卧绿杨阴，韩干马嘶芳草岸。水洗硬石头，浪打枯杨树，净智庄严功德聚。红锦缠头舞醉身，笙歌声沸凤楼春。百花丛里扶归去，谁道儿郎彻骨贫。千圣灵枢，妙在转处。烁尽玄微，更进一步，莫来拦我毬门路。万戟森严细柳营，信威独许汉将军。谁知袖隐屠龙手，却把蒿枝箭策勋。百二十日夏，今朝始发头。饭抄云子白，羹煮菜香浮。未问寒山子，先看水牯牛。山前千顷地，信脚踏翻休。狗舐油铛，鼠咬甑箅。用尽机思，吃没滋味。一雨润枯焦，扫尽流金暑。薰风殿阁凉，诸佛出身处。堪笑勤川无义语，引得花木瓜，变成烂苦瓠。走遍衡梅卖与谁，一十三人声怨鼓。洞庭七十二峰，飞雪一千馀丈。晨昏说法琅琅，谁谓卢公已往。元不往，在这里。优昙火里开，嗅著无香气。小小青山，丛丛翠竹。野景无多，怡然纵目。明觉老人，向独脱无依处。闲坐解疏慵，为静胜所缚。拄杖子，一夏同辙不同途。见山不是山，居竹不见竹。业识忙忙卒未休，忙中解唱阳春曲，欸乃一声山水绿。正因二字得闻，鼠粪污一釜羹。乳峰初无个事，饱噇饭了闲行。松门雨霁，苔径云横。堤防平地上，著脚是深坑。一宿觉，三担土。脚未跨门，丰骨已露。等闲举一步，危径结寒花，信彩示一机，断崖飞瀑布。社燕催归，宾鸿欲返。雪点白蘋洲，锦铺红蓼岸。虾蟆入汝鼻孔里，毒蛇穿汝眼睛中。死柴头，无烟火。信口一吹，面门烁破。可怜龙门远知客礼首座。火炉头热血相喷，分争你我，笑倒嵩山破灶堕。上下三指，彼此七马。眼见如盲，口说如哑。拄杖子忍俊不禁，等闲捉败。休休，尽法恐无民，且放天寒赦。不绍金轮尊贵位，被人打落当门齿。难亸梁王掘地埋，脱身留得空棺履。死款供成，临文不讳。乳窦今朝报不平，臭烟蓬㶿薰他鼻。任是老顽，也须喷嚏。烟雨溟濛望眼迷，兰舟小泊画桥西。儿童不识春流涨，却怪湖边柳树低。天寒人寒，滴水滴冻。赤脚走冰棱，力负千钧重。堪笑霜趺拥叶人，漆桶漆桶。野客吟残，中岩月落。坐断白云，死不再活。只将宗镜鉴惟心，法眼重重添翳膜。翳无药，光烁烁。要识永明妙旨，更添香著。发得一机活，出得一言当。万里无片云，青天合吃棒。不待春风著意吹，暗香已在梅花上。川僧素无头脑，步步引人入草。忽惊野鸭群飞，便把鼻头捏扭。哭不成哭，笑不成笑。只因家富小儿娇，七世门风都坏了。未见岑大虫，狐胆先惊破。密室不通风，家私狼藉了。更说新开乳窦山，无端刻粪作旃檀。威音前，咸淳后。一个黑粼皴，机发牢关透。全身游戏生死园林，信脚踏翻圣凡窠臼。笑释迦客梦未醒，耻弥勒藩篱未剖。客梦醒，藩篱剖，贬入无何有。陌上语声喧，贺岁人来去。鞦韆擘晓烟，绿盖翻春雾。佛法无多，两手分付。更问如何与若何，咸淳丙寅正月五。一喝三日聋，大寂门风丧。深掘陷人坑，密布漫天网。笑一上，哭一上。做尽死模活样，乳峰子细思量。沉本无香，何须起谤。花禁冷叶红，草敌虚岚翠。清净卢舍那，全身荆棘里。唤作如如，早是变了也。那堪世尊拈花，百鸟衔花，南泉一枝花，灵云见桃花，石上栽花。总是虚花，且莫眼花。野老不知亡国恨，隔江犹唱后庭花。玉几山前，凌霄峰下。热血嗔拳，做人话把。犀牛扇飏向他方，捋虎须拦胸便打。一炷兜娄怨结成，贵买贱卖。桑畴雨过罗纨腻，麦陇风来饼饵香。揭示西来端的意，好商量处错商量。塞北安南几战争，老来卜筑傍烟村。却将旧斩楼兰剑，换得黄牛教子孙。幕挂春烟，簟铺秋水。高枕横眠，鼻雷聒耳。烁石流金总不知，何须殿阁薰风至。又谁管九十日种粟烧畬，说什么十三番悟明自己。灼然是个无惭愧，阎罗王倒退三千里。旱地奔雷，青天撒雨。六户不扃，龙无龙句。田地稳密底死汗迸流，妙用纵横底寒毛卓竖。万别千差透密机，撼动憨眠拄杖子。拄杖子喏，老老大大。百念灰寒，因甚被人唆使。只向道，四皓出商山，汉业归明主。一雨润焦枯，大地承恩泽。黄铺？亩云，青锁郊原色。刈禾镰子疾如风，收放全归掌握中。一径直，二周遮。眉毛眼睫，地角天涯。云门胡饼赵州茶，惠崇芦雁赵昌花。会则星河秋一雁，不会砧杵夜千家。虬龙一滴涎，凤凰五色髓。扑扑喷清香，穿却衲僧鼻。通身是，遍身是，吾无隐乎尔。判虚空笔，摛锦绣文。光腾万丈，入石三分。恶迹既被点破，只得饮气吞声。自有傍人道不平。读破灯窗万卷书，经纶勋业付洪儒。古今鼎鼐调羹手，幼学谁人不顺朱。万壑乔松，九枝灵草。瑞气久钟，清声远播。材大今为宗庙梁，国香世产芝房宝。别露风规，寻僧论道。十二峰高势莫齐，到顶方知天下小。活鱍鱍，硬纠纠，明眼人觑不透。刚被春山杜宇知，点血啼清昼。临风？跳撼坤维，驴前马后。三月青春弹指过，九旬朱夏又从头。茶抽雀舌郎忙摘，麦弄虾须逐旋收。炽然说法，声撼林丘。十二峰前块石头，雨洗风磨净无染。苔衣剥落耿光寒，因甚诸人觑不见。覤得见，丈六金身，时时出现。以大圆觉，为我伽蓝。牛头向北，马头向南。身心安居，平等性智。背负须弥，无息肩地。释迦老子，不善用心，掘窖埋人，无一个出头得，只得短气。瑞岩一众，善恶不思，机智俱泯。青松白石，饱饭憨眠。成龙升天，成蛇窜草，一丝毫羁绊他不得。凤雏自有冲霄志，肯学鹪鹩恋一枝。进人若将加诸膝，退人若将坠诸渊。云门放去较憨，雪窦收来较险。玉栏花药斗春工，雨湿胭脂脸晕红。丝管纷纷来赏玩，可怜吹落五更风。结夏已十日了也，寒山子作么生。村诗吟落韵，竹管贮残羹。结夏已十日了也，水牯牛作么生。爱从荒草去，不向坦途行。精神陡顿，头角峥嵘。好把一坑埋瘗却，千峰云静月华明。紫芝峰下，小小山居。家风淡薄，堂供萧疏。茭粽叶包蒸米饭，野山茶点石菖蒲。天中令节，不用书符。百怪千妖自扫除，张道士、李师巫。望崖争却步，遗下药胡芦。放下著，莫妄想。无孔铁槌，半斤八两。面门抛掷，土旷人稀。堪笑赵州无业，一味凤林吒之。钩饵深抛五十年，鲸鳌吞海误吞钩。急翻身逐洪波去，暗织沧溟一片愁。一块松根石，顽然自古来。更无人觑著，岁岁长莓苔。云居闻板声，见神见鬼。瑞岩闻板声，普请瞌睡。梦中唤醒主人翁，鼻孔元来在眼底。公灯不照私，渡水不湿脚。连累老北堂，此错非常错。功回位转，偏正中来。凤宿龙巢金殿晓，香车应不碾宸苔。庄上吃油糍，鬼精魂罢休拈弄。雁影沉寒水，穷伎俩何用施呈。虽云博饭栽田，何似归堂向火，静悄悄，暖烘烘。不劳共话无宾主，衲被蒙头万境空，死水何曾有活龙。弃万乘金轮，栖六年雪岭。相从外道游，不离那伽定。无奈凶星照命宫，积世箕裘都丧尽。虽云自业所招，且喜因邪打正。蔓草系罗裙，山云笼席帽。鼓舞贺元正，石女呵呵笑。唤作新年头佛法，赚度人不少。不唤作新年头佛法，赚度人不少。索寞芝峰，赏元宵节。佳宾到来，如何铺设。能挑海底灯，细剪山头月。东山瓦鼓歌，堋八剌札，不是知音向谁说。骨瘦如柴，机深似井。划地为牢，酷行商令。儿孙无地雪深冤，烧炷兜娄苦告天。钵饭糁桃花，釜羹烹野菜。吃了日烘烘，曝背茅檐下。佛法身心烂似泥，千圣眼觑无缝罅。吽吽，伎死禅和，唤起来打。风前不见花中叶，雨后难寻叶底花。蜂蝶纷纷过墙去，只疑春色在邻家。瑞岩彻骨穷，最苦冤憎会。厨无糁聚蝇，将何物分岁。拟烹露地牛，催纳筋角反为忧。拟取凤凰髓，伤损太平祥瑞气。拟吞栗棘蓬，塞断咽喉气不通。拟包铁酸馅，欠紫丝头难措办。不如据见定，随家丰俭。泉？圣井，盘簇灵芝，鲙缕绿云，饼翻剪月，饭后更煎茶一盏。雪径封寒蝶未知，暗香谁遣好风吹。野桥漏泄春光处，正是横斜一两枝。是是，荆棘丛林，黄金田地。非非，伊兰旃卜，甘露蒺藜。是不是，非不非，鹤健将雏去，猿闲抱子归。向上机，顶门眼。碗脱丘，漏灯盏。从上诸祖，已错拈提，瑞岩今朝分明剖判。夜后打眠，斋时吃饭。